Ramiro

**Ramiro** és un joc de combinació que es juga amb una **baralla doble**, francesa o espanyola de 52 cartes. És conegut també pels noms de *Remigio* o *Rabino* entre altres.

És un joc de puntuació que es pot jugar a partir de dos jugadors i fins a deu. A partir de set jugadors ja és recomanable fer servir tres baralles.

## Objectiu

Formar combinacions de cartes a la mà a fi de tancar un cop totes les cartes estan lligades.

## Valor de les cartes

* **De l'1 al 10:** Cada carta el seu valor
* **Figures:** 10 punts
* **Comodí:** 20 punts

## Puntuació

La puntuació a Ramiro és negativa, és a dir: cada jugador puntua quan perd una ronda i perd la partida en sumar una puntuació acordada. En acabar la ronda, cada jugador suma la puntuació de les cartes que no ha pogut lligar. La puntuació obtinguda en cada ronda es multiplica per un índex que depèn de la mà de qui ha tancat i després se suma a la puntuació total de la partida. Notau que hi ha jugades especials:

* **Mà sense comodí:** × 2
* **Color:** totes les cartes de la mà són del mateix pal, × 3
* **Color sense comodins:** × 4
* **Escala:** les deu cartes fan part de la mateixa escala × 5
* **Escala sense comodí:** × 6
* **Ramiro:** les deu cartes són del mateix número, × 10
* **Resta de mans:** × 1

## Regles

Abans de començar cal acordar a quants de punts es juga la partida. Normalment, 100 punts és una bona referència per a una partida curta.

Remenau les cartes i triau un repartidor, que donarà **deu cartes a cada jugador** i en descobrirà una al mig de la taula encetant el pou. La resta de cartes es disposen cap per avall al costat del pou fent pila.

Comença la ronda qui seu a la dreta del repartidor, que haurà de robar una carta del pou o de dalt de la pila, segons li convingui més, i incorporar-la a la mà. Acte seguit s'haurà de desfer d'una carta de la mà i deixar-la descoberta al pou, i passar el torn al següent jugador. Notau que **cada jugador en acabar el seu torn segueix tenint en mà deu cartes**.

Cadascú en el seu torn procedirà de la mateixa manera. Del pou, només se'n pot agafar la darrera carta que s'hi ha posat. Quan s'acaben les cartes de la pila, es remenen les del pou, excepte la darrera i vigent, i es forma una nova pila.

El joc segueix fins que un jugador en el seu torn **tanca**, és a dir: lliga totes les cartes que té en mà i descarta la sobrant. Popularment, per a indicar el tancament es posa la sobrant al pou cap per avall.

Per a lligar les cartes simplement aquestes han de formar paquets, que serien o bé **trios** o bé **escales del mateix pal** (d'un mínim de 3 cartes). Tant el trio com l'escala de 3 cartes són la condició mínima, els dos tipus de paquet es poden ampliar amb més cartes del mateix número o consecutives, respectivament. Les cartes no es poden reutilitzar (només poden fer part d'un paquet). Hi ha una jugada especial que permet tancar sense formar paquets, que és quan totes les cartes de la mà són del mateix pal (sense importar de quin pal sigui la carta descartada al final del torn). Aquesta jugada s'anomena **color**.

Quan un jugador ha tancat, la resta de jugadors mostren la mà, revelen els paquets de cartes lligades i sumen els punts de les cartes que no han pogut lligar. Aquests punts es multipliquen per **l'índex indicat segons la mà de qui ha tancat** i després se sumen a la puntuació total del jugador.

Els paquets que es van fent no es mostren durant la ronda: es mantenen en mà i es poden anar reajustant fins que qualcú tanca.

És possible tenir totes les cartes lligades i no tancar: un jugador pot voler cercar una mà millor, que multipliqui més els punts dels rivals. Encara que és difícil que l'espera ho compensi (quan aconseguirà una mà millor, els altres jugadors hauran lligat més cartes), el risc en aquest cas és poc, ja que si un altre jugador tanca, tenint totes les cartes lligades, la puntuació de qui ha intentat la jugada serà sempre zero.

### Final del joc

Quan un jugador supera la puntuació acordada, queda eliminat i els altres segueixen jugant fins que tothom queda eliminat llevat d'un darrer jugador que esdevé el guanyador de la partida.

S'hi pot jugar sense eliminació, simplement donant per acabada la partida en el moment que un jugador supera la puntuació de tall acordada i, per vencedor, el jugador que en tal moment té una puntuació més baixa.